Die Wuche het mitere 60-Stunde-Üebig agfange  und drum hend mir au scho am Sunntig am 12:00 und nöd erscht am 23:30 müese irucke. Denn simmer los und hend üsen Bereitschaftsruum bezoge, hend Biwak ufgstellt und Wachtpöschte gmacht. I ha miteme andere sWC baue und zmol luege so en komische Chopf ine - "Grüezi Oberscht Schuelkommandant"   Das de nüt bessers ztue het als mir zeh Minute bim anehenke vo Blachene für es WC ztue het   Abem Obig am achti hets denn gheisse: "Leben und überleben - si möstet do bis zu sechs Mönet lebe chöne." Denn hets agfange mitem Wachtplan und i ha zerscht mol drü Stund schlof gha. I ha nöd in Schlofsack wölle, will alles recht nass gsi isch - also eifach so anelige. All 20-30 Minute wider verwachet, wills huere chalt gsi isch und immer Lüüt umeglofe sind. Also eigentli nöd gschlofe. Denn fangt dWach ah, i mues mit eim zwei  Stund undere Brugg stoh. Mit Funk wo nöd tuet und emne Nachtsichtgrät. Nochher ei Stund "Reserve". Also im Duro hocke und schlofe wär dIdee, aber i ha müese de Funker vom Wachtkommandant sii. Denn e Stund uf de Horchposchte und am Schluss no e Stund ad Barriere. Döte chunt zmol es Auto und haltet ah, stigt ein us… Und i so langsam ufgstande und seg so chli vor mi ane: "Zuetrittskontrolle Kp 2″ und denn de ander huere luut: "Schuelkommandant Stellvertreter!" ZONK. "Dörfi ine?" - "Moment, i frog rasch" und  denn rasch funke und so, wie mers glernt het und non schöne Tag gwünscht   Denn am halbi füfi Tagwacht, esse und Marschvorbereitige. Denn gohts los uf de lässig 25km-Marsch. Denn simmer am Mittag acho, alli voll kabutt, aber sind go sondiere. Will mir nöd so vill ztue gha hend, hemmer ab und zue chli chöne anelige, aber zum schlofe hets eifach nöd glanget. Denn am Obig zerscht wider drü stund gschlofe,  dasmol richtig   Und denn am halbi zwölfi wider ufgstande und Wacht gmacht bis am Morge früeh. Denn wiiter gange mit de Üebig, das heisst für üs sondiere. Und mir hend sonen dumme Standort gha, und drum sind di meischte Sondierige für nüt gsi. Di letscht und entscheidend het denn klappet *hechl* Am Nomi hend denn Kannonier serschte mol richtig gschosse und mir hend i dere Ziit chöne üsi Fahrzüg abgeh.  Alles butze, kontrolliere, … Defür hemmer kein Harst gha, super Sach   Denn no chlige PD am Gwehr und Materialkontrolle und am elfi dihei gsi am schlofe. Also i ha i dere 60h-Üebig guet 6 Stund chöne schlofe